  Виталий Пронин Якшур-Бӧдья Шудон инты Пӧсьтолэзе Якшур-Бӧдья черкогуртысь Азин нимо ульчаын улӥсь нылпиос понна шудон площадка усьтӥськиз.Ужрадэ муниципал кылдытэтлэн йырыз Сергей Поторочин вуылӥз. Со тэшкылиослы торт кузьмаз. Культура юртын ужасьёс эктон-кырӟанъёсын шулдыртӥзы. Праздникез эшшо но  тунсыко каризы кык клоунъёс. Соос анай-атайёсын но нылпиосын пӧртэм шудонъёс, конкурсъёс но ӵошатсконъёс ортчытӥзы.- Нылпиос понна табере ум сюлмаське ни, соослэн нимысьтыз шудон интызы кылдӥз, - верало анай-атайёс.Ува Ма со педзян Узей-Тукля гуртын фольклорлы сӥзем «Дорвыжы» фестиваль-конкурс ортчиз.Со сӥземын вал вашкала сям-йылолъёсты, кырӟанъёсты, шудонъёсты но эктонъёсты улӟытонлы. Ужрадэ шаерысьтымы пӧртэм коллективъёс вуылӥзы. Соос асьсэ палась кырӟанъёсты, эктонъёсты но сям-йылолъёсты возьматӥзы. Тросэз тодматӥзы сюан сэбедэнызы, армие келянэнызы но ю-нянь октон-калтонэнызы. Фестиваль туж шуныт, пайдалыко но тунсыко ортчиз. Тужгес но адӟем карымон но синмаськымон  пӧрмиз Сюмсиысь «Жингыриос» ансамбльлэн педзян - выль кенлэсь дӥськутсэ возьматон - сям-йылолэз.Пичи Пурга Быдэс гуртэн - Гужем юонын Пуро-Можга гуртын калык тупаса улэ. 12-тӥ пӧсьтолэзе но Гужем юонэз ваньзы ӵош пусйизы.Гурт шоразы ик, клубзы доры, маке кузьда ӝӧк пуктӥзы, пыжиськем-пӧраськемъёс вайизы, Семён Романов самоварзэ поттӥз. Светлана Туктарева но Людмила Мельникова бадӟым пуртыын быдэс гуртлы тырмымон сӥльын ӝук пӧзьтӥзы. Культура юртын ужасьёс Галина Занчарова но Галина Коровина гурт калыкез шулдыртӥзы кырӟанъёсын, шудонъёсын но пӧртэм ӵошатсконъёсын. Нёжмытэсь вашкала удмурт кырӟанъёсты быдэстӥз «Жильыртӥсь ошмес» ансамбль.Воткинск Возез чебермазы вож картузъёс Перевозной черкогуртын ортчиз пограничникъёслы сӥзем кырӟанъёсъя 3-тӥез «Застава» фестиваль.Асьме шаерысь сяна, ужрадэ пыриськизы Чувашиысь, Пермь но Киров улосъёсысь коллективъёс. Оген, кыкен но ансамблен кырӟасьёс, пограничникъёслы сӥзьыса, пӧртэм аръёсы гожтэм кырӟанъёсты быдэстӥзы. Турлы сяськаосын пурӟем возез эшшо но чебергес каризы пограничникъёслэн вож картузъёссы.Юкаменск  Уж борды - дӥсьтыса 1-тӥ июльысен ужлэсь кышкасьтэм пиналъёс понна лагерь усьтӥськиз.Юкаменскысь шор ёзо школаын уже интыянъя ёросысь центр юрттэмъя 3-тӥ арзэ «Уж борды - дӥсьтыса» лагерь ужа. Соин быгатыса кивалтэ технология урокъёсты нуись Виктор Аркадьевич Ипатов. 14-15 аресъем пиналъёс, школа азбарын утялтӥськем сяна, ӟусъёс, ӟечыранъёс лэсьто, волейболэн шудон интыез тупатъяло. Лэсьтӥськон тӥрлыкен юрттӥськиз Юкаменск муниципал кылдытэт. Озьы нылпиослэн коньдон поттыны луонлыксы вань.Глазов Нош но нош бертэм потоз Кельдыгуртын улӥсьёс гуртсылэсь нуналзэ пусйизы.- Кельдыгуртын каль (али) калыкез ичи улэ ини, - шуэ та гуртэ бызем но али Адамын улӥсь Глафира Сизова. - Но празднике палэнын улӥсьёс но уно гинэ бертӥзы. Гурт калыкез пумитаз Адам муниципал кылдытэтлэн йырыз Константин Растегаев. Озьы  ик со Маргарита но Аркадий Дзюин кузпалъёсты 57 ар ӵош улэменызы но ӟеч нылпи будэтэменызы ӟечкылаз.Люкаськем калыкез лумбыт шулдыртӥзы Адам культура юртын ужасьёс Елена Нуриахметова но Ольга Сунгурова. Соос борды чебересь кырӟанъёсынызы итӥськизы Адамысь «Лемлет сяська» но «Адамочка» ансамбльёс.Кез  Вылбамыз - пулэсь Кез ёрос библиотекаын 15-тӥ июле «Семьяысь тужгес вуж книга» адӟытон усьтӥськиз.Ужрадэ быдэс ёрос пыриськиз. Та дырлы адӟытонэ 50-лэсь трос книгаос ваемын: учебникъёс, нылпи книгаос, медицина но техника удысъёслы сӥзем энциклопедиос... Тросэз соос 20-тӥ даурлэн кутсконаз печатламын. Пӧлазы вань вашкала дауръёсысь черк книгаос но. Кылсярысь, преподобной Иоанн Дамасскийлэн но отец Варлаамийлэн черк книгазы 15-тӥ даурлэн пумаз яке 16-тӥ даурлэн кутсконаз поттэмын. Книгалэн вылбамыз пулэсь. Кызьы ивортӥз библиотекалэн директорез Татьяна Булдакова, вуж книгаос пӧлын удмуртэз но вань - 1950-тӥ арын печатлам Н. Гогольлэн «Диканька дорысь хуторын ӝытъёс» произведениез. Адӟытон йылпумъяськем бере вашкала книгаос кузёоссылы берыктэмын луозы.Эгра Ортчемзэ тодазы вайизы Эгра ёросысь ӟатчаослэн улонзы туэ узыр пӧртэм юбилейёсын.Инвожо толэзе гуртсылэсь 280 ар но культура юртсылэсь 65 ар тырмонъёссэс пусйизы. Пӧсьтолэзьлэн нырысетӥ нуналъёсаз выль магазин усьтӥзы. Нош та нуналъёсы муниципал кылдытэтсылы 95 ар тырмиз.- 95 ар куспын гурт муниципал кылдытэтамы трос кивалтӥсьёс ужазы, - вера та вакытэ Ӟатча муниципал кылдытэтэн кивалтӥсь Надежда Сентебова. - Соослы сӥзьыса, культура юртамы бадӟым ужрад ортчытӥм. Нырысь ик сельсоветэн кивалтэм Александр Коновалов (со улонысь кошкемын ини). Сцена вылэ ӧтимы Тамара Дубровинаез, Леонид Матвеевез, Леонид Хозяйкинэз, Валентина Чирковаез, Валерий Корепановез, Юрий Черныхез. Залын пукисьёс куноослы юанъёс сётъязы. Нош культура юртын ужасьёс бадӟым концерт сётӥзы.Дасязы Любовь Тихонова но Валентина Емельянова Теги: гуртын ёросъёс иворъёс  